李太白畫歌
作者：饒節
朝代：宋

paragraphs: 先生之氣蓋天下，當時流輩退百舍。
醉中咳唾落珠璣，身後聲名滿夷夏。
青山木拱三百年，今晨乃拜先生畫。
烏紗之巾白紵袍，岸巾攘臂方出遨。
神遊八極氣自穩，冰壺玉斗霜風高。
嗚呼先生泰絕倫，仙風道骨語甚真。
肅然可望不可親，懸知野鶴非雞羣。
天寶之初天子逸，先生醉去不肯屈。
采石江頭明月出，鼓枻酣歌志願畢。
只今遺像粉墨間，尚有英風爽毛骨。
宣州長史粉黛工，誰令寫此人中龍。
細看筆意有俯仰，妙處果在阿堵中。
人云此畫世莫比，吳侯得之喜不寐。
意侯所愛豈徒爾，亦惜真才死泥滓。
先生朽骨如可起，誰爲獵之奉天子。
作爲文章文聖世，千秋萬古誦盛美。
再拜先生泪如洗，振衣濯足吾往矣。